李養吾董教同安爲作長編
作者：丘葵
朝代：宋

paragraphs: 一元之根貞下起，勾萌甲拆春陽敷。
千紅萬紫弄晴霽，忽然暗綠繞丘墟。
霜風厲厲百物遂，枝葉剝落留根株。
一誠通復心無愧，雖千萬往猶褐夫。
浩然之氣非襲取，所要與道與義俱。
勿正勿忘勿助長，活潑潑地惟鳶魚。
子思喫緊爲人處，鄒孟得之曰養吾。
千載斷脈無人續，往往舐痔誇得車。
何期邑泮乃親見，鐸音之來自方壺。
加之卿相心不動，顧乃下教青衿徒。
古來揖遜三杯酒，至和薰蒸遍八極。
聖門狂者得氣象，童冠浴沂風舞雩。
歎子養浩亦已久，讀書窗前草不除。
明年春風二三月，不知先生與點無。